CBG วิ่ง 4% รับข่าวดีปลดล็อก “กระท่อม” – ซื้อทิ้งทวนก่อน XD ปันผล 0.90 บ.
CBG บวกเกือบ 4% รับข่าวดีปลดล็อก “กระท่อม” จากบัญชียาเสพติด - ซื้อทิ้งทวนก่อน XD วันที่ 27 ส.ค.นี้ ก่อนแจกปันผล 0.90 บ. วันที่ 10 ก.ย.64
24 ส.ค. 2564

ผู้สื่อข่าวรายงานว่า ราคาหุ้น บริษัท คาราบาวกรุ๊ป จำกัด (มหาชน) หรือ CBG ณ เวลา 15.19 น. อยู่ที่ระดับ 137 บาท บวก 5 บาท หรือ 3.79% สูงสุดที่ระดับ 137.50 บาท ต่ำสุดที่ระดับ 133.00 บาท ด้วยมูลค่าการซื้อขาย 1.28 พันล้านบาท

โดยคาดว่าปัจจัยที่ส่งผลให้ราคาหุ้นปรับตัวขึ้นมาวันนี้ มาจากการเข้าซื้อรับเงินปันผล ซึ่งทาง CBG จะขึ้นเครื่องหมาย XD หรือ วันที่ไม่ได้รับสิทธิปันผล ในวันที่ 27 ส.ค.64 ก่อนจ่ายปันผล 0.90 บาท ในวันที่ 10 ก.ย.64
ด้าน บริษัทหลักทรัพย์ เอเชีย เวลท์ จำกัด ระบุในบทวิเคราะห์ ยังแนะนำ “ซื้อ” ปรับไปใช้ราคาเป้าหมายปี 65 ที่ 150 บาท อย่างไรก็ตาม มองว่าในไตรมาส 4 ผลประกอบการจะเริ่มฟื้นตัว หากสถานการณ์ “โควิด-19” เบาบางลง
นอกจากนี้ยังมีข่าวดี หลัง นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวว่า ที่ผ่านมากระท่อม ถูกจัดเป็นยาเสพติดให้โทษประเภทที่ 5 ใน พ.ร.บ.ยาเสพติดให้โทษ แต่วันนี้พืชกระท่อมถูกปลดจากยาเสพติดให้โทษแล้ว ซึ่งทุกคนสามารถครอบครองและซื้อขายได้ ไม่จำกัดจำนวน หรือจะขายให้อุตสาหกรรมต่าง ๆ ได้ ในอดีตเคยแอบขายกิโลกรัมละ 500-600 บาท ซึ่งราคาขณะนี้ไม่ควรต่ำกว่ากิโลกรัมละ 200 บาท เพราะอาจเป็นพืชเศรษฐกิจอีกตัวที่สำคัญ